**Učitelia vyučujúci inovatívne majú motivovanejších žiakov, ukázal prieskum**

**Bratislava, 5. februára 2020 – Nadácia Pontis realizovala prieskum medzi učiteľkami a učiteľmi zapojenými do niektorej z aktivít vzdelávacieho programu Generácia 3.0 za rok 2019. Z výsledkov vyplýva, že aktivity Generácie 3.0 preukázateľne zvyšujú motiváciu učiteľov, ale aj žiakov, znižujú ich rušivé správanie a zlepšujú vzťah učiteľ – žiak.**

Nadácia Pontis v rámci programu Generácia 3.0 už viac ako tri roky spolupracuje organizáciami a školami, ktoré menia vzdelávací systém zdola. Realizujú inšpiratívne projekty, ktoré sa nadácia snaží vyhľadávať, rozvíjať a pomáhať im so šírením do čo najviac škôl.

**Čo ukázal prieskum:**

* 73 % učiteľov, ktorí mali problém s motiváciou žiakov na hodine uviedlo, že sa po uplatnení aktivity G 3.0 zvýšila.
* 72 % učiteľov uviedlo, že sa vďaka aktivite v rámci G 3.0 zvýšila ich motivácia učiť.
* 72 % učiteľov uvidelo, že získali o svojom predmete nové vedomosti.
* 69 % pedagógov sa vyjadrilo, že získali nové didaktické techniky, ktoré ihneď využili vo vyučovaní.

Do aktivít sa zapájajú aj učiteľky a učitelia, najčastejšie navštevujú [EDUpointy](https://www.generacia30.sk/edupoint), teda miesta, v ktorých Nadácia Pontis v spolupráci s lokálnymi koordinátormi realizuje bezplatné školenia a workshopy o inovatívnych vzdelávacích prístupoch. V čase prieskumu boli EDUpointy vo Zvolene, v Bratislave a Košiciach. Od septembra 2019 pribudli aj v Nitre, Žiline a Poprade. Časť učiteľov sa s aktivitami Generácie 3.0 stretla aj napríklad na workshopoch priamo v ich škole.

*„Sme presvedčení, že ak majú mladí ľudia získať zručnosti, vedomosti a postoje potrebné pre život v 21. storočí, potrebujeme na to motivovaných učiteľov, ktorí budú používať overené inovatívne vzdelávacie prístupy,“* hovorí Norbert Maur, senior programový manažér Generácie 3.0 a dodáva: *„Osobitný dôraz kladieme na to, aby inovatívne prístupy boli overené a prinášali reálne zlepšenia.*“

**Učitelia chcú zatraktívniť svoje vyučovanie**

Až 72 % učiteliek a učiteľov uviedlo, že sa do aktivít v rámci Generácie 3.0 zapojili, pretože hľadajú metódy, ako žiakom zatraktívniť vyučovanie. Takmer 73 % učiteľov zaujala konkrétna téma a necelých 46 % chcelo vyskúšať niečo nové. Len niečo vyše 3 % uviedlo, že účasť na takomto vzdelávaní škola zohľadní v ich hodnotení. *„Predpokladáme preto, že učitelia sa chcú ďalej vzdelávať z vlastnej iniciatívy, bez externého pobádania od vedenia,“* uvádza N. Maur.

**Motivácia študentov je problém aj podľa OECD**

Až 31 % učiteliek a učiteľov uviedlo, že sa im len v malej miere darí motivovať žiakov, ktorí prejavujú malý záujem o prácu v škole. Takmer 22 % učiteľom sa v malej miere darí pomáhať žiakom vážiť si hodnotu učenia a 18 % má ťažkosti s regulovaním rušivého správania v triede.

Odpoveď, prečo má toľko učiteľov problém práve s motiváciou študentov, sa dá vyčítať z medzinárodného merania OECD. Podľa neho sa u nás motivácia žiakov a žiačok zhoršuje – zvyšuje sa index vonkajšej motivácie (známka, pokarhanie, odmena...) a znižuje sa index vnútornej motivácie učenia sa (chcem sa dozvedieť niečo nové, zlepšovať sa...).

**Vzdelávacie aktivity Generácie 3.0 zvyšujú motiváciu žiakov**

V tomto kontexte sú výsledky dotazníkového prieskumu o aktivitách Generácie 3.0 veľmi pozitívne. Až 73 % učiteľov, ktorí označili, že sa im v malej miere darí motivovať svojich žiakov, následne uviedlo, že vďaka vzdelávacej aktivite, ktorej sa v rámci Generácie 3.0 zúčastnili, sa motivácia žiakov na ich hodinách zvýšila. Rovnako sú na tom učitelia, ktorí označili, že sa im v malej miere darí regulovať

rušivé správanie žiakov. Vyše polovica (55 %) následne uvádzala, že sa správanie žiakov na ich hodinách zlepšilo, a zlepšili sa tiež ich vzťahy so žiakmi (takmer 68 %).

**Chcú zlepšiť najmä vyučovanie žiakov so špeciálnymi výchovno-vzdelávacími potrebami**

Najvyššiu potrebu ďalšieho vzdelávania (40 %) avizujú učiteľky a učitelia vo vyučovaní žiakov so špeciálnymi výchovno-vzdelávacími potrebami, 19 % z nich následne uvádza veľký vplyv aktivity Generácie 3.0 na svoje vyučovanie. Nasleduje vyučovanie medzipredmetových zručností ako kreativita, kritické myslenie, riešenie problémov a pod. Veľký vplyv na vyučovanie uvádza po aktivite až 39 % pedagógov. Učitelia tiež cítia potrebu vzdelávať sa v oblasti správania žiakov a vedenia triedy (27,5 %) – veľký vplyv na vyučovanie následne uviedla až štvrtina z nich.

**Zvýšila sa motivácia učiť**

Až 95 % učiteliek a učiteľov by aktivitu v rámci Generácie 3.0 odporúčalo svojim kolegom. Celkovo u 72 % učiteľov sa vďaka vzdelávacej aktivite zvýšila ich motivácia učiť, rovnaké percento tiež uviedlo, že získali o svojom predmete nové vedomosti. Takmer 69 % pedagógov sa navyše vyjadrilo, že získali nové didaktické techniky, ktoré ihneď využili vo vyučovaní.

Až tretina učiteľov ďalej uvádza, že aktivity, ktoré absolvovali v rámci programu Generácia 3.0, mali veľký vplyv na vyučovanie medzipredmetových zručností, znalosť ich hlavného predmetu a pedagogické schopnosti týkajúce sa vyučovania.

**Metodika prieskumu**

Nadácia Pontis v spolupráci s výskumníčkou Martinou Kubánovou z Inštitútu pre dobre spravovanú spoločnosť vytvorila pilotný online dotazník, pomocou ktorého zisťovala, čo učitelia získali zapojením sa do konkrétnej aktivity v Generácii 3.0 a aký vplyv to malo na ich žiakov z hľadiska správania, motivácie a vedomostí. Východiskom pri tvorbe dotazníka boli prieskumy OECD Talis, vďaka čomu bude možné výsledky v budúcnosti porovnávať s celoslovenským priemerom.

Prieskum sa realizoval v období február – marec 2019 na vzorke 800 učiteľov a učiteliek (dotazník vyplnilo 180 učiteľov – 22,5 % návratnosť). Výsledky sú podľa profesora Martina Kanovského z FSEV UK spoľahlivé a dajú sa analyzovať aj napriek relatívne nízkemu počtu respondentov.

**Do programu Generácia 3.0 sa dá prihlásiť do 11. februára**

Nadácia Pontis v súčasnosti hľadá osvedčené projekty mimovládnych organizácií a škôl, ktoré prinášajú inovácie do vzdelávania. V rámci 3-mesačného mentoringového programu s názvom EDUakcelerátor získajú mentora, konzultácie s expertmi, školenia, aj grant na podporu šírenia ich projektu. Prihlasovanie prebieha do 11. februára na [www.generacia30.sk](https://www.generacia30.sk/otvarame-prihlasovanie-do-programu-generacia-30-pre-rok-2020).

**Aktivity Generácie 3.0 podporila aj Citi Foundation. Ďakujeme!**

****

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

****O programe Generácia 3.0**

[**www.generacia30.sk**](http://www.generacia30.sk)

*Program Generácia 3.0 je ročný cyklus, v rámci ktorého Nadácia Pontis vyhľadáva inovatívne vzdelávacie prístupy, prepája ich so vzdelávacou komunitou, pomáha im s efektívnym nastavením a podporuje ich pri šírení do škôl po celom Slovensku. Cieľom programu je priniesť zmenu vzdelávania zdola tak, aby každé dieťa a mladý človek mali možnosť rozvinúť svoj potenciál a získať vedomosti, zručnosti a postoje potrebné pre život v 21. storočí. Program je určený školám a mimovládnym organizáciám, ktoré svoj prístup už realizujú.*

** **Nadácia Pontis**[**www.nadaciapontis.sk**](http://www.nadaciapontis.sk/)*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto oblastiach sme aj experti.*

**Kontakt a doplňujúce informácie**

Zuzana Schaleková, PR manažérka, zuzana.schalekova@nadaciapontis.sk, 0902 558 567